Vyf in hof ná wrede moord op paartjieArgieffoto. Die vyf verdagtes wat in hegtenis geneem is nadat ‘n paartjie ontvoer, die vrou verkrag en albei vermoor is, het Woensdag in die Kagiso-landdroshof in Krugersdorp verskyn. Staatsaanklaer Thabo Tlailane het aan landdros Jacob Mamabolo gesê die saak kan nie voortgaan nie omdat die verdagtes nie regsverteenwoordiging het nie. Die mans, tussen 22 en 26 jaar oud, word aangekla van moord, ontvoering, verkragting en roekelose en nalatige bestuur. Jeanette Cindi (34) en haar vriend, Lungelo Buthelezi (31), is wreed vermoor toe hulle huis toe gestap het nadat hulle die aand gekuier het. Buthelezi is glo raakgery deur ŉ taxi. Die verdagtes in die taxi het glo gestop en gesê hulle sal die beseerde Buthelezi hospitaal toe neem. Cindi, wat vyf maande swanger was, is herhaaldelik verkrag, gestenig en aan die brand gesteek. Buthelezi is ook gestenig en aan die brand gesteek. Die verdagtes het Woensdag regsverteenwoordiging versoek, al het hulle vroeër aangedui dat hulle nie regsverteenwoordiging verlang nie. Die hof was stampvol met familie, vriende en gemeenskapslede van Tshepisong in die weste van Johannesburg waar Cindi en Buthelezi gewoon het. Die saak is tot 20 April uitgestel. Familielede het buite die hof met African News Agency gepraat en gesê hulle sukkel om die hartseer te hanteer. Rachel Koetle, Buthelezi se buurvrou, het gesê hy was ŉ stil man en dat Cindi en Buthelezi baie lief was vir mekaar. Clowy Cindi, Jeanette se suster, het gesê sy sukkel om haar suster se wrede moord te hanteer. “Haar seun is 16 jaar oud en hy het soveel woede, ek moes hom vertel wat het met sy ma gebeur,” het sy gesê. Cindi is ná die voorval na ‘n hospitaal geneem waar sy die volgende oggend oorlede is. “As dit moontlik was, sou ek wou gehad het hulle moet gehang word. Hulle hoort nie in die gemeenskap nie, hulle is monsters.” Jabulani Buthelezi, Lungelo se pa, het gesê sy seun het ŉ vyfjarige dogter.